b'\n_START_ARTICLE_\nYmp\xc3\xa4rist\xc3\xb6liike\n_START_PARAGRAPH_\nYmp\xc3\xa4rist\xc3\xb6liike on ymp\xc3\xa4rist\xc3\xb6nsuojelun hyv\xc3\xa4ksi toimiva kansanliike. Suomessa ymp\xc3\xa4rist\xc3\xb6liikkeeseen liittyvin\xc3\xa4 kansalaisj\xc3\xa4rjest\xc3\xb6in\xc3\xa4 voidaan pit\xc3\xa4\xc3\xa4 muun muassa Suomen luonnonsuojeluliittoa ja useita muita luontoj\xc3\xa4rjest\xc3\xb6j\xc3\xa4. Rooman klubin vuonna 1972 julkaisemaa raporttia Kasvun rajat voidaan pit\xc3\xa4\xc3\xa4 yhten\xc3\xa4 modernin ymp\xc3\xa4rist\xc3\xb6liikkeen syntyyn eniten vaikuttaneista dokumenteista.\n_START_SECTION_\nHistoriaa Suomessa\n_START_PARAGRAPH_\nSuomen luonnonsuojeluaatteen l\xc3\xa4ht\xc3\xb6laukauksena on usein pidetty tutkimusmatkailija A. E. Nordenskj\xc3\xb6ldin kirjoitusta \xe2\x80\x9dEhdotus valtiopuistojen perustamiseksi Pohjoismaihin\xe2\x80\x9d vuodelta 1880. Nordenskj\xc3\xb6ldin j\xc3\xa4lkeen kasvitieteen professori J. P. Norrlin kirjoitti vuonna 1898 harvinaisten lajien suojelusta ja pienten yksityisten rauhoitusalueiden perustamisesta. Ensimm\xc3\xa4iset suojeluyhdistykset oli kuitenkin jo perustettu ennen t\xc3\xa4t\xc3\xa4. Muun muassa Sakari Topelius perusti Helsinkiin jo vuonna 1870 lintujen suojeluun pyrkineen yhdistyksen. Vuonna 1880 n\xc3\xa4iss\xc3\xa4 yhdistyksiss\xc3\xa4 oli jo 30 000 j\xc3\xa4sent\xc3\xa4. Topelius oli my\xc3\xb6s perustamassa vuonna 1874 Helsingin el\xc3\xa4insuojeluyhdistyst\xc3\xa4.\n_START_SECTION_\nVihre\xc3\xa4t puolueet\n_START_PARAGRAPH_\nVihre\xc3\xa4t puolueet nousivat parlamenttiin ensiksi Saksan liittotasavallassa, jossa my\xc3\xb6s vihre\xc3\xa4t-nimitys vakiintui. Suomessa vihre\xc3\xa4n puolueen alku sijoittuu vuoteen 1979, kun syntyi kansanliike Koij\xc3\xa4rven lintuj\xc3\xa4rven suojelemiseksi. L\xc3\xb6yh\xc3\xa4sti j\xc3\xa4rjest\xc3\xa4ytynyt liike sai vuoden 1983 vaaleissa eduskuntaan kaksi kansanedustajaa. Osin eduskunnan vihreiden taustaj\xc3\xa4rjest\xc3\xb6ksi perustettiin 1987 Vihre\xc3\xa4 liitto, joka rekister\xc3\xb6ityi puolueeksi 1988.'